दूसरे दिन भी कोर्ट में बयान दर्ज करा रहीं हैं जयललिता  
तमिलनाडु की मुख्यमंत्री जयललिता ने आय से अधिक संपत्ति के मामले में विशेष अदालत में दूसरे दिन भी अपने बयान दर्ज करा रहीं हैं।
तमिलनाडु की मुख्यमंत्री जयललिता अपने खिलाफ 66 करोड़ रुपये के आय से अधिक संपत्ति के मामले में विशेष अदालत में दूसरे दिन भी अपने बयान दर्ज करा रहीं हैं। जयललिता कल अपने बयान दर्ज कराने के बाद चेन्नई वापस लौट गई थीं और परप्पाना अग्रहारा केंद्रीय जेल में बनाई गई विशेष अदालत के समक्ष पेश होने के लिए आज सुबह फिर बेंगलुरु पहुंचीं।  उन्होंने कल 379 सवालों के जवाब दिए और आज भी इतने ही सवालों का सामना करेंगी। विशेष अदालत के न्यायाधीश बीएम मल्लिकार्जुनैया के समक्ष जयललिता के बयान दर्ज किए जा रहे हैं। इस दौरान अदालत परिसर में और उसके आसपास कड़ी सुरक्षा व्यवस्था है। सुप्रीम कोर्ट ने 2003 में डीएमके की एक याचिका पर मामले में सुनवाई बेंगलुरु स्थानांतरित कर दी थी। उसके बाद 15 साल पुराने इस मामले में जयललिता पहली बार अदालत में पेश हुईं हैं।  डीएमके ने उस समय अपनी याचिका में कहा था कि बतौर मुख्यमंत्री जयललिता के कार्यकाल में उन पर निष्पक्ष मुकदमा चलना संभव नहीं है। सुप्रीम कोर्ट ने सुनवाई कुछ दिन टालने की जयललिता की याचिका बुधवार को खारिज कर दी थी और उनसे विशेष अदालत के समक्ष पेश होने के लिए कहा। जयललिता को जेड प्लस श्रेणी की सुरक्षा मिली हुई है। उसके अलावा बड़ी संख्या में पुलिसकर्मियों को भी तैनात किया गया है।